cyanic-selkie/wikianc huggingface dataset:
মিশরীয় মন্দির
ধর্মীয়
ফ্যারাওরা পরলোকে তাঁদের আত্মার পরিপোষণের জন্যও কিছু মন্দির নির্মাণ করে সেখানে পূজা উৎসর্গ করতেন। এই মন্দিরগুলি প্রায়শই তাঁদের সমাধিস্থলের সঙ্গে যুক্ত অবস্থায় অথবা কাছাকাছি স্থানে নির্মিত হত। প্রথাগতভাবে এই মন্দিরগুলিকে বলা হত "শবাগার মন্দির" এবং মূলগতভাবে এগুলিকে দেবমন্দিরের থেকে পৃথক জ্ঞান করা হত। যদিও সাম্প্রতিককালে গারহার্ড হিনি প্রমুখ কয়েকজন মিশরতত্ত্ববিদ দাবি করেছেন যে, দুই শ্রেণির মন্দিরের মধ্যে কোনও স্পষ্ট ফারাক পাওয়া যায় না। মিশরীয়রা শবাগার মন্দিরগুলিকে কোনও পৃথক শ্রেণিগত নামে অভিহিত করত না। মৃত ব্যক্তির জন্য পালিত আচার-অনুষ্ঠান ও দেবতার উদ্দেশ্যে পালিত আচার-অনুষ্ঠানের মধ্যেও পারস্পরিক কোনও পার্থক্য ছিল না; মৃত্যুকে কেন্দ্র করে যে সব প্রতীকের কল্পনা করা হত তা সকল মিশরীয় মন্দিরেই পাওয়া যায়। শবাগার মন্দিরগুলিতে কিছু পরিমাণে দেবদেবীদের পূজাও চলত। মিশরতত্ত্ববিদ স্টিফেন কার্কের মতে, সকল যুগেই রাজকীয় কাল্টের সঙ্গে দেবতারা জড়িত থাকতেন; আবার একইভাবে সকল দেবতার কাল্টের সঙ্গে জড়িয়ে থাকতেন রাজারা স্বয়ং। তা হলেও কয়েকটি মন্দির স্পষ্টতই ব্যবহৃত হত মৃত রাজার স্মৃতিমন্দির হিসেবে এবং সেখানে সেই সব রাজার আত্মার উদ্দেশ্যে পূজার্চনা চলত। এই মন্দিরগুলির উদ্দেশ্য সম্পূর্ণ বোঝা যায় না। সম্ভবত এই মন্দিরগুলি নির্মাণ করাহত রাজাকে সাধারণ রাজপদের তুলনায় মহত্তর দিব্য পদমর্যাদা দিয়ে দেবতার সমতুল্য করে তোলার উদ্দেশ্যে। সব ক্ষেত্রেই দেবমন্দির ও শবাগার মন্দিরকে পৃথকভাবে চিহ্নিতকরণের যে সমস্যা তা প্রতিফলিত করে মিশরীয় বিশ্বাসে দেবসত্ত্বা ও রাজপদের মধ্যে ঘনিষ্ঠ যোগটিকেই।
অর্থনৈতিক ও প্রশাসনিক
মন্দিরগুলি ছিল অর্থনৈতিক ক্রিয়াকলাপের প্রধান কেন্দ্র। বড়ো বড়ো মন্দিরগুলির বিপুল পরিমাণে অর্থসম্পদের প্রয়োজন হত এবং এই সব মন্দিরে পুরোহিত, কারিগর ও মজুর হিসেবে হাজার হাজার কর্মচারীকে নিয়োগ করা হত। মন্দিরের অর্থনৈতিক কাজকর্ম ছিল একটি বড়ো মিশরীয় পরিবারের কাজকর্মের অনুরূপ। ভৃত্যেরা মন্দিরের দেবতাকে কোনও ভূসম্পতির অধিকারীকে সেবা করার মতো করে সেবা করত। মন্দিরের জমি ও তার প্রশাসনের মিশরীয় প্রতিশব্দ pr (অর্থাৎ "ভবন" বা "ভূসম্পত্তি") এই সাদৃশ্যটিকেই প্রতিফলিত করে।
মন্দিরের কিছু আয় হত রাজার প্রত্যক্ষ দান থেকে। নতুন রাজ্যের আমলে মিশর যখন এক সাম্রাজ্যবাদী শক্তি সেই সময় রাজার সামরিক অভিযানের সময় লুণ্ঠিত সম্পদ অথবা তাঁর করদ রাজ্যগুলি থেকে প্রেরিত উপঢৌকন থেকে এই দানসামগ্রী প্রেরণ করা হত। এছাড়া রাজা বিভিন্ন রকম কর আরোপ করতে পারতেন যা সরাসরি কোনও মন্দিরকে সাহায্য করার কাজে লাগত। অন্যান্য রাজস্বেরা উৎস ছিলেন বেসরকারি রসদদারেরা। তাঁরা পরলোকে তাঁদের আত্মার পরিপোষণের উদ্দেশ্যে পূজা-উৎসর্গ ও পুরোহিতের পরিষেবার বিনিময়ে মন্দিরগুলিকে জমিজমা, ক্রীতদাস বা দ্রব্যসামগ্রী দান করতেন।
মন্দিরের আর্থিক সম্বলের বেশিরভাগটাই আসত মন্দিরের নিজস্ব সম্পদ থেকে। এগুলির মধ্যে ছিল মন্দির-প্রাচীরের বাইরে, ক্ষেত্রবিশেষে সম্পূর্ণ অন্য কোনও অঞ্চলে সুবৃহৎ ভূসম্পত্তিগুলিও। সর্বাপেক্ষা গুরুত্বপূর্ণ সম্পত্তি ছিল খাদ্যশস্য, ফল বা মদ উৎপাদনশীল কৃষিজমি অথবা লাভজনক গবাদি পশুর পাল। মন্দির কর্তৃপক্ষ হয় উৎপাদিত দ্রব্যের অংশের বিনিময়ে কৃষকদের ভাড়া দিয়ে এগুলি নিজেরা পরিচালনা করত অথবা রাজ-প্রশাসনের সঙ্গে যৌথভাবে পরিচালনা করত। এছাড়া মন্দিরগুলি মরু অঞ্চলে অভিযান প্রেরণ করে নুন ও মধুর মতো সম্পদ আহরণ, বন্য প্রাণী শিকার অথবা খনি-খননের মাধ্যমে মূল্যবান খনিজ দ্রব্য উত্তোলনের জন্য। কোনও কোনও মন্দিরের নিজস্ব নৌবহর ছিল, যার মাধ্যমে মন্দির কর্তৃপক্ষ সারা দেশে এমনকি মিশরের সীমানার বাইরেও বাণিজ্য চালাত। প্রত্নতত্ত্ববিদ রিচার্ড এইচ. উইলকিনসনের মতে, এই ভাবেই মন্দির এলাকাগুলি হয়েছিল একটুকরো মিশরেরই প্রতীক। প্রধান অর্থনৈতিক কেন্দ্র এবং স্থানীয় জনগণের একটি বৃহৎ অংশের নিয়োগকর্তা হিসেবে মন্দির চত্বরগুলি হয়ে উঠেছিল সংশ্লিষ্ট শহরগুলির এক-একটি প্রধান অংশ। এর বিপরীতে যখন খালি জমিতে কোনও মন্দির প্রতিষ্ঠিত হত, তখন সেটির সাহায্যার্থে সেটিকে ঘিরে একটি নতুন শহরই নির্মিত হত।
মিশর একটি রোমান প্রদেশে পরিণত হওয়ার পর রোমান আধিকারিকবর্গ মন্দিরগুলির ক্ষমতা ও স্বাধীনতা খর্ব করতে তৎপর হন। মন্দিরগুলিকে সেগুলির ভূসম্পত্তির উপর আরোপিত কর সম্রাটকে দিতে বাধ্য করা হয় অথবা সেই জমি রাষ্ট্রীয় ভাতার বিনিময়ে সম্রাটের হাতে সমর্পণ করতে বলা হয়। মন্দির কাল্টগুলিকে শক্ত হাতে নিয়ন্ত্রণ করা করে সেগুলিকে কম আত্মনির্ভর ও রাষ্ট্রীয় অনুদান ও রাজস্ব আদায়ের বিভিন্ন ক্ষুদ্র ক্ষুদ্র সূত্রের উপর অধিকতর নির্ভরশীল করে তোলা হয়।
আদি পর্ব
প্রাগৈতিহাসিক মিশরে প্রাচীনতম জ্ঞাত পূজাস্থানগুলি নির্মিত হয়েছিল খ্রিস্টপূর্ব চতুর্থ সহস্রাব্দের শেষ ভাগে। নিম্ন মিশরের সাইস ও বুটো এবং উচ্চ মিশরের নেখেন ও কোপটোস অঞ্চলে এই পূজাস্থানগুলি দেখা যায়। এগুলির অধিকাংশই নির্মিত হয়েছিল কাঠ, নলখাগড়ার মাদুর ও কাদামাটির ইটের মতো পচনশীল বস্তু দিয়ে। এই সব আদি নির্মাণগুলির অস্থায়িত্ব সত্ত্বেও পরবর্তীকালের শিল্পকলায় এগুলি থেকে উপাদান পুনর্ব্যবহার ও অভিযোজনা চলতে থাকে। এই সব প্রাচীন পূজাস্থানের স্মৃতিচারণা দেবদেবী ও তাঁদের বাসস্থানের চিরন্তন প্রকৃতি সম্পর্কে মিশরীয় ধারণাটিকে মনে করিয়ে দেয়।
আদি রাজবংশীয় যুগে (আনুমানিক খ্রিস্টপূর্ব ৩১০০-২৬৮৬ অব্দ) প্রথম ফ্যারাওরা অ্যাবিডোসের ধর্মীয় কেন্দ্রে একটি সাধারণ নকশায় নির্মিত এবং কাদামাটির ইটের আয়তাকার প্রাচীরে ঘেরা অন্ত্যেষ্টি চত্বর গড়ে তোলেন। আদি রাজবংশীয় যুগের পরে পুরনো রাজ্যের আমলে (আনুমানিক খ্রিস্টপূর্ব ২৬৮৬-২১৮১ অব্দ) রাজকীয় অন্ত্যেষ্টি-স্মারকগুলির আকার বহুলাংশে বৃদ্ধি পেলেও দেবমন্দিরগুলির আকার তুলনামূলকভাবে ছোটোই থেকে যায়। এই বিষয়টিই ইঙ্গিত করে যে, এই যুগে দেবতাদের সরাসরি পূজা করার চেয়ে রাজার কাল্টের দিকে বেশি গুরুত্ব আরোপ করা হত। সূর্যদেবতা রা প্রমুখ যে দেবদেবীরা রাজার সঙ্গে ঘনিষ্ঠভাবে যুক্ত ছিলেন, তাঁদের মন্দির অন্যান্য দেবদেবীদের তুলনায় অধিকতর পরিমাণে রাজকীয় অনুদান লাভ করত। হেলিওপোলিসে রা-এর মন্দিরটি ছিল প্রকটি অন্যতম প্রধান ধর্মীয় কেন্দ্র। পুরনো রাজ্যের বেশ কয়েকজন ফ্যারাও তাঁদের পিরামিডের কাছেপিঠে রা-এর সম্মানে বড়ো বড়ো সূর্যমন্দির নির্মাণ করেছিলেন। ইতিমধ্যে ছোটো ছোটো প্রাদেশিক মন্দিরগুলিতে প্রাক্-রাজবংশীয় যুগ থেকে আহরিত বিভিন্ন ধরনের স্থানীয় শৈলী রক্ষিত হয়েছিল, যার উপর রাজকীয় কাল্ট-কেন্দ্রগুলির কোনও প্রভাবই পড়েনি।
দ্জোসেরের রাজত্বকালে অন্ত্যেষ্টি-স্মারকগুলির প্রসার শুরু হয়েছিল। দ্জোসের তাঁর চত্বরটি সম্পূর্ণ পাথর দিয়ে নির্মাণ করেছিলেন এবং চত্বরের প্রাচীরের মধ্যে একটি ধাপযুক্ত পিরামিড স্থাপন করেছিলেন। দ্জোসেরের পিরামিড নামে পরিচিত এই পিরামিডের তলাতেই তাঁকে সমাধিস্থ করা হয়। পুরনো রাজ্যের অবশিষ্ট সময়ে সুবিস্তৃত পাথরের পিরামিড চত্বরের মধ্যে সমাধি ও মন্দির নির্মিত হয়েছে লাগোয়াভাবে। প্রতিটি পিরামিড চত্বরের কাছে একটি করে শহর থাকত। সেই শহর থেকেই পিরামিড চত্বরের প্রয়োজনীয় দ্রব্যসামগ্রী সরবরাহ করা হত, ঠিক যেমনভাবে সমগ্র মিশরীয় ইতিহাস জুড়ে শহরগুলি মন্দিরগুলিকে রসদ জোগাত। স্নেফেরুর শাসনকালে অন্যান্য পরিবর্তনগুলি আসে। মেইদামে তাঁর নির্মিত প্রথম পিরামিডটির মাধ্যমে এই পরিবর্তনের সূচনা ঘটে। স্নেফেরা পিরামিড চত্বরগুলি নির্মাণ করতেন একটি পূর্ব-পশ্চিম অক্ষরেখা ধরে প্রতিসমরূপে। এই চত্বরগুলিতে নীল নদের পাড়ে একটি উপত্যকা মন্দিরের সঙ্গে পিরামিডের পাদদেশে অবস্থিত একটি পিরামিড মন্দিরের যোগসূত্র থাকত। স্নেফেরুর অব্যবহিত পরবর্তী উত্তরসূরিগণ এই নকশটি অনুসরণ করেছিলেন। কিন্তু পুরনো রাজ্যের শেষ ভাগের গোড়া থেকে পিরামিড চত্বরগুলিতে দ্জোসেরের অক্ষীয় পরিকল্পনা ও আয়তাকার পরিকল্পনার পরিবর্তে অন্য উপাদানগুলিও ফুটে উঠতে থাকে। পিরামিড চত্বরগুলিকে রসদ জোগানোর জন্য রাজারা সারা মিশর জুড়ে অনুন্নত জমিগুলিতে নতুন শহর ও কৃষিক্ষেত্র গড়ে তুলেছিলেন। এই সব জমিজমা থেকে উৎপাদিত দ্রব্য কেন্দ্রীয় সরকার ও তার মন্দিরগুলিকে রাজ্যকে ঐক্যবদ্ধ করার কাজে সহায়তা করেছিল।
মধ্য রাজ্যের (আনুমানিক খ্রিস্টপূর্ব ২০৫৫-১৬৫০ অব্দ) শাসকেরা পিরামিড ও সেগুলির সঙ্গে যুক্ত চত্বর নির্মাণের কাজ চালিয়ে যান। এই সময়কার মন্দিরগুলির স্বল্প-প্রাপ্ত ধ্বংসাবশেষ গুলিতে দেখা যায় এগুলি মেদিনেত মাদির মন্দিরগুলির মতোই প্রতিসম রূপে গড়ে উঠত এবং দেবমন্দিরগুলি নির্মাণের ক্ষেত্রেও পাথরের ব্যবহারের হার বৃদ্ধি পেয়েছিল। মধ্য রাজ্যের মন্দিরগুলিতে স্তম্ভযুক্ত একটি সভাগরের পিছনে একটি পূজাস্থানের নকশা প্রায়শই লক্ষিত হয়। কখনও কখনও দেখা যায় এই দুইয়ের সামনে তৈরি করা হয়েছিল উন্মুক্ত সভাঘর, যা পরবর্তীকালের প্রামাণ্য মন্দির নকশাটিকে ম্লান করে দেয়।
নতুন রাজ্য
নতুন রাজ্যের (আনুমানিক খ্রিস্টপূর্ব ১৫৫০-১০৭০ অব্দ) অধিকতর শক্তিমত্তা ও ধনবৈভবের যুগেও মিশর অধিকতর পরিমাণে মন্দিরগুলিতে সম্পদ দানের রীতিটি অব্যাহত রাখে। মন্দিরগুলিও এই সময় বৃহত্তর ও অধিকতর সুসজ্জিত আকার ধারণ করে। উচ্চ-পদমর্যাদাসম্পন্ন পুরোহিতেরা পর্যায়ানুক্রমিক দায়িত্বের পরিবর্তে স্থায়ী দায়িত্ব পালন করতে শুরু করেন এবং তাঁরা মিশরের সম্পদের একটি বৃহৎ অংশের নিয়ন্ত্রকে পরিণত হন। অ্যান্টনি স্পেলিংগারের মতে, মন্দিরগুলির প্রভাব প্রসার লাভ করলে একদা যে অনুষ্ঠানগুলি ছিল সম্পূর্ণতই গণ-উৎসব সেগুলি মন্দিরগুলির ক্রমে ক্রমে গুরুত্ব অর্জনকারী আচার-অনুষ্ঠানগুলির অঙ্গীভূত হতে শুরু করে। সেই সময় সর্বাপেক্ষা গুরুত্বপূর্ণ দেবতা ছিলেন আমুন। তাঁর প্রধান কাল্ট কেন্দ্রটি ছিল থিবসের কারনাকে অবস্থিত আমুন-রের প্রাঙ্গণ। ক্রমে এটি মিশরের সর্ববৃহৎ মন্দিরে পরিণত হয় এবং এখানকার উচ্চ-পুরোহিতরা সম্ভবত রাজনৈতিক ক্ষেত্রে উল্লেখযোগ্যভাবে প্রভাবশালী হয়ে ওঠেন।
এই সময় অনেক মন্দিরই সম্পূর্ণ পাথর দিয়ে তৈরি হয়। গর্ভমন্দির, সভাকক্ষ, অঙ্গন এবং উৎসব-শোভাযাত্রায় ব্যবহৃত পথের অভিমুখী পাইলন প্রবেশদ্বার নিয়ে গঠিত এই সব মন্দিরের সাধারণ নকশাও স্থিরীকৃত হয়ে যায়। নতুন রাজ্যের ফ্যারাওরা পিরামিডগুলিকে অন্ত্যেষ্টি-স্মৃতিসৌধ হিসেবে ব্যবহার করা বন্ধ করে দেন এবং তাঁদের সমাধিগুলিকে তাঁদের শবাধার মন্দিরগুলি থেকে অনেকটাই দূরে স্থাপন করতে শুরু করেন। আশেপাশে পিরামিড না থাকলেও শবাধার মন্দিরগুলি দেবমন্দিরগুলির একই নকশা ব্যবহার করতে শুরু করে।
নতুন রাজ্যের মধ্যভাগে ফ্যারাও আখেনাতেন আতেনকে সকল দেবতার ঊর্ধ্বে স্থান দেন এবং তারপর ধীরে ধীরে অপর অধিকাংশ দেবতারই প্রাতিষ্ঠানিক পূজা বন্ধ করে দেন। এই সময় একদিকে প্রথাগত মন্দিরগুলি অবহেলিত হতে থাকে, অন্যদিকে নকশা ও নির্মাণকৌশলের দিক থেকে সুস্পষ্টভাবে পৃথক আতেনের নতুন মন্দিরসমূহ নির্মিত হয়। কিন্তু আখেনাতেনের মৃত্যুর অব্যবহিত পরেই তাঁর এই বিপ্লবের বিপরীত অভিমুখে ঘুরে যায়। প্রথাগত কাল্টগুলিকে পুনর্বহাল করা হয় এবং নতুন মন্দিরগুলিকে অঙ্গহীন করে ফেলা হয়। পরবর্তীকালের ফ্যারাওরাও মন্দিরগুলিতে অধিকতর দানধ্যানের প্রথাটি বজায় রাখেন। এই ব্যাপারে দ্বিতীয় রামেসিসের নাম বিশেষভাবে উল্লেখযোগ্য। তিনিই ছিলেন মিশরীয় ইতিহাসে সর্বাধিক সংখ্যক স্মারক-নির্মাতা। পুরোহিতবর্গের সম্পত্তি বৃদ্ধি পেতে শুরু করলে তাঁদের ধর্মীয় প্রভাবও বৃদ্ধি পায়। মন্দিরে দৈববাণী প্রকাশের স্থানগুলি পুরোহিতেরাই নিয়ন্ত্রণ করতেন। এগুলি সিদ্ধান্ত গ্রহণের পদ্ধতি হিসেবে উত্তরোত্তর জনপ্রিয়তা লাভ করতে থাকে। ফ্যারাওদের ক্ষমতা ক্রমশ হ্রাস পেতে থাকে। খ্রিস্টপূর্ব একাদশ শতাব্দীতে সামরিক নেতা হেরিহোর নিজেকে আমুনের উচ্চ-পুরোহিত ও উচ্চ মিশরের কার্যত শাসক ঘোষণা করেন। এর দলে তৃতীয় অন্তর্বর্তী পর্যায়ের (আনুমানিক খ্রিস্টপূর্ব ১০৭০-৬৬৪ অব্দ) রাজনৈতিক খণ্ডায়ন শুরু হয়ে যায়।
নতুন রাজ্যের পতন ঘটলে শবাগার মন্দির নির্মাণ সেই যে বন্ধ হয়ে যায়, আর কোনওদিনই তার পুনরাবির্ভাব ঘটেনি। তৃতীয় অন্তর্বর্তী পর্যায়ে তানিসের ন্যায় কোনও কোনও শাসককে দেবমন্দির চত্বরেই সমাহিত করা হয়েছিল। এইভাবেই মন্দির ও সমাধির ঘনিষ্ঠ যোগসূত্রটি রক্ষিত হয়।
অন্তিম পর্ব
তৃতীয় অন্তর্বর্তী পর্যায় এবং তার ঠিক পরবর্তী পর্যায়ে (খ্রিস্টপূর্ব ৬৬৪-৩২৩ অব্দ) দুর্বল হয়ে পড়া মিশরীয় রাজ্য পর পর বিভিন্ন বহিরাগত শক্তির হাতে পর্যুদস্ত হয়। এই সময় মধ্যে মধ্যে স্বল্প সময়ের জন্যই মিশর স্বাধীনতা লাভ করেছিল। এই সব বিদেশি শাসকবর্গের অনেকেই মিশরের রাজপদে তাঁদের দাবিকে শক্তিশালী করার জন্য মন্দিরে অর্থ দান করেছিলেন ও মন্দিরের বিস্তার ঘটিয়েছিলেন। এমনই একটি গোষ্ঠী ছিল খ্রিস্টপূর্ব অষ্টম ও সপ্তম শতাব্দীর কুশীয় ফ্যারাওগণ। তাঁর মিশরীয় মন্দির স্থাপত্যের শৈলীটিকে তাঁর স্বদেশ নুবিয়ায় অভিযোজিত করে এবং সেই সঙ্গে পরিশীলিত নুবীয় মন্দির স্থাপত্যের দীর্ঘ প্রথাটির সূত্রপাত ঘটে। এই গোলমালের মধ্যে বিভিন্ন মন্দিরের সৌভাগ্যের দিনের সমাপ্তি ঘটে এবং যাজকবর্গের স্থানবদল ঘটে। আমুনের পুরোহিবর্গের স্বাধীনতা খণ্ডিত হয়। কিন্তু সাধারণভাবে পুরোহিতবর্গের ক্ষমতা অক্ষতই থেকে যায়।
রাজনৈতিক অনিশ্চয়তা সত্ত্বেও মিশরীয় মন্দিরশৈলী অধিকতর বিদেশি প্রভাব আত্মীকরণ ব্যতিরেকেই বিবর্তিত হতে থাকে। যেখানে পূর্ববর্তী মন্দির ভবনগুলি অধিকাংশ স্থলেও পুরুষ দেবতা-কেন্দ্রিক ছিল, সেখানে অন্তিম পর্যায়ে উপনীত হয়ে দেবী ও শিশুদেবতার প্রাধান্য বৃদ্ধি পেতে শুরু করে। ভবিষ্যদ্বাণী কথনা, পশু কাল্ট ও প্রার্থনার ন্যায় জনপ্রিয় ধর্মীয় ক্রিয়াকলাপের দিকে মন্দিরগুলি অধিক পরিমাণে গুরুত্ব আরোপ করে। প্রবেশদ্বারের সামনে শামিয়ায়ান ঢাকা ছোটো দোকান, অধিকতর পরিমাণে অলংকৃত স্তম্ভ শৈলী এবং দেবতার পৌরাণিক জন্মোৎসব পালনের জন্য নির্মিত মাম্মিসি নামক ভবন ইত্যাদির ন্যায় নতুন নতুন স্থাপত্যশৈলীর বিকাশ ঘটতে থাকে। যদিও পরবর্তীকালীন মন্দিরশৈলীর বৈশিষ্ট্যগুলি স্থানীয় শাসকবর্গের শেষ আমল থেকেই বিকাশ লাভ করতে শুরু করেছিল, তবু এই মন্দিরগুলির অধিকাংশ উদাহরণই টলেমীয় যুগের, যে সময় প্রায় ৩০০ বছর ধরে গ্রিক রাজারা ফ্যারাও হিসেবে মিশর শাসন করেছিলেন।
খ্রিস্টপূর্ব ৩০ অব্দে রোম টলেমীয় রাজ্য জয় করে নিলে রোমান সম্রাটগণ শাসক ও মন্দিরের পৃষ্ঠপোষকের ভূমিকাটি গ্রহণ করেন এবং মন্দির সম্পত্তি ও রাজনৈতিক ক্ষমতা খর্ব করেন। রোমান মিশরের অনেক মন্দিরই মিশরীয় শৈলীতেই নির্মিত হয়েছিল। অন্যগুলি নির্মিত হয়েছিল রোমান স্থাপত্যশৈলী থেকে উদ্ভূত একটি রীতিতে। এই জাতীয় মন্দিরগুলির মধ্যে কয়েকটি মিশরীয় দেবতাদের প্রতিও উৎসর্গিত হয়, যার অন্যতম উদাহরণ রাস এল-সোদায় আইসিসের মন্দিরটি।
খ্রিস্টীয় তৃতীয় শতাব্দী পর্যন্ত মিশরে মন্দির নির্মাণের কাজ অব্যাহত ছিল। তৃতীয় শতাব্দীর সংকটকালে সাম্রাজ্য দুর্বল হয়ে পড়লে মন্দির কাল্টগুলির প্রতি রাজকীয় অনুদান সম্পূর্ণ বন্ধ হয়ে যায় এবং প্রায় সকল প্রকার মন্দির নির্মাণ ও সাজসজ্জার কাজও বন্ধ হয়ে যায়। কোনও কোনও ধর্মস্থানে কাল্ট-সংক্রান্ত ক্রিয়াকলাপ চলতে থাকে আশেপাশের অধিবাসীদের আর্থিক সাহায্য ও স্বেচ্ছাশ্রমে এবং এই ধরনের সহায়তার উপর নির্ভরশীলতাও ক্রমশ বৃদ্ধি পেতে থাকে। পরবর্তী শতাব্দীগুলিতে খ্রিস্টান সম্রাটেরা ক্রমাগত পৌত্তলিক কাল্ট ও মন্দিরগুলির প্রতিকূল অধ্যাদেশ জারি করতে থাকেন। কিছু খ্রিস্টান মন্দিরগুলিকে আক্রমণ ও ধ্বংস করেন। যেমন, ৩৯১ বা ৩৯২ খ্রিস্টাব্দে সেরাপিয়াম ও আলেকজান্দ্রিয়ার অন্যান্য মন্দিরগুলি লুণ্ঠন করা হয়। এইভাবে খ্রিস্টানদের নিপীড়ন ও অর্থাভাব দুইয়ের চাপে বিভিন্ন সময় মন্দিরগুলি অকার্যকর হয়ে পড়ে। সর্বশেষ মন্দির কাল্টগুলি অবলুপ্ত হয়েছিল খ্রিস্টীয় চতুর্থ থেকে ষষ্ঠ শতাব্দীর মধ্যবর্তী সময়ে। যদিও সেখানে নিয়মিত অনুষ্ঠানাদি বন্ধ হয়ে যাওয়ার বহুকাল পরেও হয়তো স্থানীয়রা সেই সব মন্দিরের কোনও কোনওটিতে পূজা দিতে যেত।
নির্মাণকার্য
নির্মাণকার্য শুরু আগে ভিত্তিপ্রস্তর স্থাপনের একগুচ্ছ আচার-অনুষ্ঠান বিস্তারিতভাবে পালন করা হত। নির্মাণকার্য শেষ হওয়ার পর আরও এক প্রস্থ আচার-অনুষ্ঠান পালনের মাধ্যমে সংশ্লিষ্ট মন্দিরটিকে তার অভিভাবক দেবতার প্রতি উৎসর্গ করা হত। এই আচারগুলি রাজার ধর্মীয় কর্তব্যের অংশ হিসেবে অন্তত তাত্ত্বিকভাবে হলেও রাজার দ্বারাই পালিত হত। মিশরীয় বিশ্বাস অনুযায়ী সকল মন্দির নির্মাণ ছিল প্রতীকীভাবে রাজারই কীর্তি। বাস্তবে অবশ্য বাধ্যতামূলক শ্রমদানের নিয়মে বাঁধা শত শত সাধারণ প্রজা এই সকল মন্দির নির্মাণ করত। নতুন মন্দিরের নির্মাণ অথবা ইতিমধ্যে নির্মিত মন্দিরে প্রধান কোনও সংযোজনের কাজ কখনও কখনও বেশ কয়েক বছর অথবা কয়েক দশক ধরে চলত।
মিশরে সাধারণ মানুষের ঘরবাড়ি তৈরি হত কাদামাটির ইটে। সেখানে মন্দির নির্মাণে পাথরের ব্যবহার করা হত দেবতার চিরন্তন বাসভবন হিসেবে সেগুলির গুরুত্ব ও নশ্বর মানুষের আবাসস্থলের থেকে তার পার্থক্যটির উপর জোর দেওয়ার জন্য। প্রথম যুগের মন্দিরগুলি নির্মিত হয়েছিল ইট ও অন্যান্য পচনশীল পদার্থে। এছাড়াও মিশরের সমগ্র ইতিহাস জুড়ে মন্দির ক্ষেত্রের অধিকাংশ প্রান্তবর্তী ভবনও ইট দিয়েই তৈরি হয়েছিল। মন্দির নির্মাণের জন্য ব্যবহৃত হত প্রধানত চুনাপাথর ও বেলেপাথর। মিশরে এই দুই ধরনের পাথর প্রচুর পরিমাণে পাওয়া যায়। গ্র্যানাইট প্রভৃতি যে সব পাথর অধিকতর শক্ত ও যেগুলিতে খোদাইকার্য করা অধিকতর কঠিন, সেগুলি ওবেলিস্কের মতো স্বতন্ত্র উপাদানগুলিতে অল্প পরিমাণে ব্যবহৃত হত। এই সব পাথর স্থানীয়ভাবেই আহরণ করা হত অথবা অন্যান্য স্থান থেকে নীল নদে জাহাজে করে নিয়ে আসা হত।
বালি-ভর্তি গর্তের মধ্যে স্থাপিত প্রস্তরখণ্ডের উপর মন্দিরের কাঠামো নির্মাণ করা হত। অধিকাংশ যুগেই বিভিন্ন আকারের বড়ো ও নিরেট টুকরোগুলি দিয়ে প্রাচীর ও অন্যান্য স্থাপনাগুলি নির্মাণ করা হত। টুকরোগুলিকে স্তরে স্তরে এবং সচরাচর ক্ষেত্রে চুনসুড়কির গাঁথনি ছাড়াই বিন্যস্ত করা হত। প্রতিটি পাথরকে পাশের পাথরটির সঙ্গে মানানসই আকারে কাটা হত। এর ফলে পরস্পরের সঙ্গে আবদ্ধ ঘনক্ষেত্রাকার টুকরো সৃষ্টি হত। দেওয়ালের অভ্যন্তরভাগ অবশ্য বিশেষ যত্ন সহকারে তৈরি করা হয়। এগুলির উপাদান ছিল সচরাচর ক্ষেত্রে অনেক বেশি এবড়োখেবড়ো ও নিকৃষ্ট মানের পাথর। ভূপৃষ্ঠতলের উপর নির্মাণটিকে গড়ে তুলতে মজুরেরা কাদা, ইট ও এবড়োখেবড়ো পাথরের মতো বিভিন্ন উপকরণ দিয়ে নির্মাণকালীন ঢালু পথ গড়ে তুলত। নিরেট পাথর কেটে কক্ষ নির্মাণের সময় মজুরেরা উপর থেকে খনন করে, সিলিং-এর কাছে একটি ক্রলস্পেস খোদাই করে এবং কেটে মেঝেতে নামাত। মন্দির-কাঠামো নির্মাণের কাজ সম্পূর্ণ হলে পাথরের অমসৃণ অংশগুলি ঘষে মেজে মসৃণ করে তোলা হত। উপরিতলের সাজসজ্জার জন্য পাথরে খোদাইচিত্র অঙ্কন করা হত অথবা পাথর খোদাইকর্মের উপযুক্ত মান সম্মত না হলে পাথরের তলটিকে ঢেকে দেওয়া হত পলেস্তরা দিয়ে। তারপর খোদাইচিত্রগুলিকে সজ্জিত করা হত গিলটি, ইনলে অথবা রং দিয়ে। সচরাচর ক্ষেত্রে রংগুলি ছিল কোনও আঠালো ধরনের (সম্ভবত প্রাকৃতিক গঁদ) খনিজ রঞ্জক পদার্থের মিশ্রণ।
আমির আবদুল্লাহ খান নিয়াজী
আমির আবদুল্লাহ খান নিয়াজী ( ১৯১৫ – ২ ফেব্রুয়ারি ২০০৪) ছিলেন পাকিস্তান সেনাবাহিনীর প্রাক্তন লেফট্যানেন্ট জেনারেল। পূর্ব পাকিস্তানে তিনি সর্বশেষ গভর্নর ও সামরিক আইন প্রশাসক এবং পাকিস্তানের পূর্বাঞ্চলীয় সামরিক হাই কমান্ডের সর্বশেষ কমান্ডার। নিয়াজী ও রিয়ার এডমিরাল মুহাম্মদ শরীফ বাংলাদেশের স্বাধীনতা যুদ্ধ ও ভারত-পাকিস্তান যুদ্ধ ১৯৭১ এ পূর্বাঞ্চলে সেনাদের দায়িত্বে ছিলেন। আত্মসমর্পণের জন্য তাকে পাকিস্তানে "বাংলার শৃগাল" বলা হয়। তার সামরিক পদক ও সম্মান প্রত্যাহার করে নেয়া হয়েছিল। ১৯৭১ সালে নিয়াজী তার ৫ ডিভিশন সেনাসহ মুক্তি বাহিনী ও ভারতীয় সেনাবাহিনীর যৌথ কমান্ডের কাছে আত্মসমর্পণ করেন। যুদ্ধকালীন সময়ে বাংলাদেশে যুদ্ধাপরাধ ও মানবাধিকার লঙ্ঘনের সাথে জড়িত থাকার জন্য তাকে অভিযুক্ত করা হয়।
প্রারম্ভিক জীবন
নিয়াজী ১৯১৫ সালে ব্রিটিশ ভারতের পাঞ্জাবে একটি গিলজাই পশতু পরিবারে জন্মগ্রহণ করেন। ১৯৩২ সালে তিনি ব্রিটিশ ভারতীয় সেনাবাহিনীতে জুনিয়র নন-কমিশন্ড অফিসার হিসেবে যোগ দেন। তাকে ভারতীয় সামরিক একাডেমিতে পাঠানো হয়। এখানে তিনি সামরিক বিজ্ঞানে বিএসসি ও প্যারাট্রুপার কোর্স সম্পন্ন করেন। এরপর ১৯৩৭ সালে তিনি পাঞ্জাব রেজিমেন্টের ৫ম প্যারাট্রুপারে সেকেন্ড লেফটেন্যান্ট হিসেবে কমিশন লাভ করেন এবং দ্বিতীয় বিশ্বযুদ্ধের প্রশান্ত মহাসাগরীয় রণাঙ্গণে অংশ নেন।
বার্মা অভিযান
১৯৪২ সালের ১১ জুন নিয়াজীকে আসাম-বার্মা যুদ্ধক্ষেত্রের কেকরিমা অঞ্চলে পাঠানো হয়। তিনি জেনারেল স্লিমের অধীন ১৪তম আর্মি অফেন্সিভ গ্রুপে ছিলেন। তিনি লেফটেন্যান্ট হিসেবে এক প্লাটুন সেনাদলের নেতৃত্ব দিয়েছিলেন যারা বাউথি-ডাউং সুড়ঙ্গে জাপানি সেনাদের বিরুদ্ধে লড়াই শুরু করেছিল।
১৯৪৪ সালের ১৫ ডিসেম্বর ভারতের ভাইসরয় লর্ড ওয়াভেল ইমফাল আসেন। তিনি জেনারেল স্লিম এবং তার অধীনস্থ কমান্ডার ফ্রেডরিক স্টপফোর্ড, জিওফ্রে স্কুনস ও ফিলিপ ক্রিস্টিসনকে লর্ড মাউন্টব্যাটেনের উপস্থিতিতে নাইটহুড প্রদান করেন। এই অনুষ্ঠানে দুইজন ভারতীয় অফিসার আমির আবদুল্লাহ খান নিয়াজী এবং মেজর (পরবর্তীতে ফিল্ড মার্শাল) শ্যাম মানেকশকে পদক দেয়া হয়।
ভারত-পাকিস্তান যুদ্ধ
১৯৪৭ সালে ভারত বিভাগের পর নিয়াজী পাকিস্তানের নাগরিকত্ব গ্রহণ করেন এবং নবগঠিত পাকিস্তান সেনাবাহিনীতে যোগ দেন। তিনি সেনাবাহিনীতে বিভিন্ন পদক লাভ করেন।
পাঞ্জাব রেজিমেন্টের ৫ম প্যারাট্রুপারের কর্নেল ও কমান্ডিং অফিসার হিসেবে নিয়াজী ১৯৬৫ সালের ভারত-পাকিস্তান যুদ্ধে অংশগ্রহণ করেন। এসময় তিনি ব্রিগেডিয়ার হিসেবে পদোন্নতি পান। কাশ্মির ও শিয়ালকোটের অপারেশনে তিনি ১৪তম প্যারাট্রুপার ডিভিশন, ৫০তম এয়ারবর্ন ডিভশনের নেতৃত্ব দেন। চাভিন্দার যুদ্ধে তিনি অংশ নেন। যুদ্ধের পর নিয়াজী করাচি ও লাহোরের সামরিক আইন প্রশাসক হিসেবে নিযুক্ত হন। ১৯৬৮ সালে তিনি মেজর জেনারেল হিসেবে পদোন্নতি পান এবং করাচির ৫২তম মেকানাইজড ডিভশনের জিওসি নিযুক্ত হন। ১৯৭০ সালে নিয়াজী ৫০তম এয়ারবর্ন ডিভিশনের নেতৃত্ব দেন। ১৯৭১ সাল নাগাদ তিনি লেফটেন্যান্ট জেনারেল পদ লাভ করেন।
বাংলাদেশের স্বাধীনতা যুদ্ধ
১৯৭১ সালের এপ্রিলে তাকে পূর্ব পাকিস্তানে পাঠানো হয়। ২৫ মার্চ লেফটেন্যান্ট জেনারেল টিক্কা খান ও মেজর জেনারেল রাও ফরমান আলি কর্তৃক পরিকল্পিত ও বাস্তবায়িত অপারেশন সার্চলাইট পরিচালনার মাধ্যমে পূর্ব পাকিস্তানে গণহত্যা শুরু হয়। আন্তর্জাতিকভাবে এই সামরিক অভিযান নিন্দিত হয়। এপ্রিল মাসে টিক্কা খানের স্থলে তাকে পূর্ব পাকিস্তানে কমান্ডার-ইন-চীফ হিসেবে পাঠানো হয়।
১৯৭১ সালে বাংলাদেশের স্বাধীনতা যুদ্ধের শেষে তার অধীনে পাকিস্তানি সেনারা ভারতীয় সেনাবাহিনী ও বাংলাদেশী মুক্তিবাহিনীর কাছে আত্মসমর্পণ করে। ডিসেম্বরের প্রথম সপ্তাহেই নিয়াজী তার রাজাকার, আলবদর ও সেনাবাহিনীকে দেশের চারদিকে ছড়িয়ে দেয় পুরো সীমান্তকে রক্ষা করার জন্য। নিয়াজীর নিয়ন্ত্রণে তখন পাক সেনাবাহিনীর প্রায় ৪২টি ব্যাটালিয়ন। নিয়মিত সেনা প্রায় ৪০ হাজার এবং আধা-সামরিক বাহিনীতে প্রায় ২৪ হাজার ২০০ লোক। এছাড়া পাক কর্তৃপক্ষের হাতে বাংলাদেশে তখন আরও প্রায় ২৪ হাজার ইন্ডাস্ট্রিয়াল সিকিউরিটি ফোর্স ছিল। মোট সেনা ছিল ৪২ ব্যাটালিয়ান। কিন্তু নামে ডিভিশন ছিল ৪টি। ১৪, ৩৯, ৯ ও ১৬; এছাড়া ৩৬ নম্বর ডিভিশন নামে আরেকটি ডিভিশন ছিল মেজর জেনারেল জামসেদের অধীনে। প্রধানত আধা-সৈনিকরা এ ডিভিশনের আওতায় ছিল। তাদের হাতে তখন গুলি-গোলাও প্রচুর। নিয়াজী যত সৈন্য চেয়েছিল পাক কর্তৃপক্ষ কখনও তাকে তা দেয়নি। তার চাহিদামতো ট্যাংক, বিমান, কামানও পশ্চিম পাকিস্তান থেকে আসেনি। কিন্তু তাকে গোলাবারুদ দিতে কার্পণ্য করেনি, যা চেয়েছিল তার চেয়েও বেশি দেয়া হয়েছিল তাকে। মার্কিন যুক্তরাষ্ট্র এবং চীন থেকে পাঠানো প্রচুর গোলাবারুদ তখন পাক কর্তৃপক্ষের হাতে। নিয়াজীর নবম ডিভিশন তখন যশোরের ঘাঁটিতে। তারা সাতক্ষীরা থেকে কুষ্টিয়া পর্যন্ত ছড়িয়ে পড়েছিল। ষোড়শ ডিভিশনের হেডকোয়ার্টার নাটোর থেকে বরগুনায় আনা হয়েছিল। তারা গঙ্গা ও ব্রহ্মপুত্রের মধ্যবর্তী অংশে বাংকার করেছিল। ১৪ ও ৩৯ ডিভিশন জামালপুর থেকে দক্ষিণে কক্সবাজার পর্যন্ত এলাকার দায়িত্বে ছিল। পাক বাহিনীর হাতে ছিল ৮৪টি মার্কিন স্যাফি ট্যাংক, আড়াইশ’র মতো মাঝারি ও ভারি কামান। নিয়াজীর নির্দেশে এগুলোর সবই সীমান্তের কাছাকাছি নিয়ে যাওয়া হয়।
পাকিস্তান প্রত্যাবর্তন
ভারত ও পাকিস্তানের মধ্যে সিমলা চুক্তির পর যুদ্ধবন্দীরা পাকিস্তানে ফিরে আসে। নিয়াজীও এসময় পাকিস্তান ফেরেন। জুলফিকার আলী ভুট্টো নিয়াজীকে তার সামরিক পদ থেকে অব্যাহতি দেন এবং তার খেতাবগুলো কেড়ে নেয়া হয়। এছাড়াও যুদ্ধে আত্মসমর্পণের জন্য তাকে দোষারোপ করা হয়।
বিচারপতি হামুদুর রহমানের নেতৃত্বে গঠিত কমিশন পূর্ব পাকিস্তানে সামরিক আইন প্রশাসক হিসেবে দায়িত্বপালনের সময় নিয়াজীর বিরুদ্ধে বেশ কিছু অন্যায়ের অভিযোগ আনে। নিজেকে নির্দোষ দাবি করে নিয়াজী সামরিক আদালতের মুখোমুখি হওয়ার প্রস্তাব দেন। ১৯৯৮ সালে নিয়াজীর লেখা বই দ্য বিট্রেয়াল অব ইস্ট পাকিস্তান প্রকাশিত হয়। এতে তিনি ইয়াহিয়া খান, রাও ফরমান আলি, টিক্কা খান ও জুলফিকার আলী ভুট্টোকে পাকিস্তানের বিভক্তির জন্য দায়ী করেন।
মৃত্যু
নিয়াজী লাহোরে বসবাস করতে থাকেন। ২০০৪ সালে তিনি লাহোরে মৃত্যুবরণ করেন।
কম্পিউটিং-এর ইতিহাস
পরিগণনামূলক কর্মকাণ্ডের ইতিহাস তথা কম্পিউটিংয়ের ইতিহাস আধুনিক স্বয়ংক্রিয় পরিগণক যন্ত্র তথা কম্পিউটার যন্ত্রের আবির্ভাবের বহু আগেই শুরু হয়েছিল। প্রাচীন যুগ থেকেই (আনুমানিক ১১০০ খ্রিস্টপূর্বাব্দ) অ্যাবাকাস যন্ত্রের মাধ্যমে বড় অঙ্কের সংখ্যা যোগ-বিয়োগ-গুণ-ভাগের পদ্ধতি প্রচলিত ছিল। অ্যাবাকাস ছিল সর্বপ্রথম দ্বি-আঙ্কিক তথা ডিজিটাল (অর্থাৎ ১ ও ০-ভিত্তিক) পরিগণক যন্ত্র; এটি বাণিজ্যিক হিসাব নিকাশের কাজে ব্যাপকভাবে ব্যবহৃত হত। এর বহু পরে ১৭শ শতকে এসে স্কটীয় গণিতবিদ জন নেপিয়ার লগারিদম পদ্ধতি আবিষ্কার করলে বিশাল অঙ্কের সংখ্যার গুণ ও ভাগ করা অনেক সহজ হয়ে যায়। ফলে যন্ত্রের মাধ্যমে পরিগণনা সম্পাদনের ইতিহাস এক নতুন দিকে মোড় নেয়।
১৭শ শতক
১৬১৭ সালে স্কটীয় গণিতবিদ ও বিজ্ঞানী জন নেপিয়ার "নেপিয়ারের অস্থিসমূহ" (ইংরেজি Napier’s bones) নামক যন্ত্রের কর্মপদ্ধতির ব্যাখ্যা প্রকাশ করেন। নেপিয়ারের অস্থিসমূহ ছিল লগারিদম-ভিত্তিক গণনায় সহায়তা করার জন্য একটি হস্তচালিত যন্ত্র। এই যন্ত্রটি চলমান মাপকাঠি বা "স্লাইড রুল" (Slide Rule) নামক দ্রুত লগারিদম-ভিত্তিক হিসাবকরণ যন্ত্রের পূর্বপুরুষ ছিল।
১৬২৪ সালে জার্মান জ্যোতির্বিজ্ঞানী ভিলহেল্ম শিকার্ড একটি যান্ত্রিক গণনাযন্ত্র বা ক্যালকুলেটর উদ্ভাবন করেন যা স্বয়ংক্রিয়ভাবে সংখ্যাসমূহ যোগ ও বিয়োগ করতে পারত। এছাড়াও এটি বারংবার যোগ ও বিয়োগের মাধ্যমে গুণ ও ভাগ-ও করতে পারত।
১৬৪২ সালে ফরাসি গণিতবিদ ও বিজ্ঞানী ব্লেজ পাসকাল একটি গণনাযন্ত্র বা ক্যালকুলেটর উদ্ভাবন করেন যার নাম তিনি দেন "পাসকালিন"। এটিতে যোগ বা বিয়োগের সময় হাতে থাকা অঙ্ক পরবর্তী ঘরে নিয়ে যাওয়ার জন্য উন্নততর পদ্ধতি ব্যবহার করা হয়। কিন্তু যন্ত্রটির কয়েকটি গুচ্ছ বাজারজাত করা হলেও শেষ পর্যন্ত এটির ব্যাপক প্রচলন ঘটেনি।
১৬৭৩ সালে জার্মান গণিতবিদ গটফ্রিড ভিলহেল্ম লাইবনিৎস (যিনি আইজাক নিউটনের সাথে সমসাময়িকভাবে কলনবিদ্যা বা ক্যালকুলাস উদ্ভাবন করেছিলেন) লাইবনিৎস চক্র নামক একটি গণনাযন্ত্র বা ক্যালকুলেটর উদ্ভাবন করেন। এছাড়া তিনি দ্বি-আঙ্কিক (বাইনারি) সংখ্যা ব্যবস্থার উপরেও লেখেন, যে ব্যবস্থাটি পরবর্তীতে আধুনিক যান্ত্রিক পরিগণনের ভিত্তিতে পরিণত হয়।
১৮শ শতক
১৭৮৬ সালে ইয়োহান হেলফরিখ ফন ম্যুলার নামক একজন জার্মান প্রকৌশলী একটি "ব্যবধান ইঞ্জিন" (difference engine) যা পৌনঃপুণিক যোজন বা বিয়োজনের মাধ্যমে বহুপদী রাশির সমাধান করতে পারত।
১৯শ শতক
১৮০৪ সালে ফরাসি তাঁতি জোসেফ মারি জাকার এক বিশেষ ধরনের তাঁত বা বয়নযন্ত্র উদ্ভাবন করেন (যাকে পরবর্তীতে জাকার তাঁত নামে ডাকা হত)। এই যন্ত্রে তাঁত যন্ত্রটিতে ভিন্ন ভিন্ন ছিদ্রযুক্ত কার্ড প্রবিষ্ট করে সুতা ভিন্ন ভিন্ন নকশায় বোনা যেত। কার্ড বদলে নতুন নতুন নকশা করা যেত। জাকার তাঁতকে তাই পরিগণন প্রক্রিয়াতে ব্যবহৃত উপাত্ত প্রবিষ্টকরণ (data entry) এবং পূর্বলিখন (programming)-এর অগ্রদূত হিসেবে গণ্য করা হয়। ইংরেজ গণিতবিদ ও বহুশাস্ত্রজ্ঞ চার্লস ব্যাবেজ জাকার তাঁত সম্পর্কে জানতেন। তার কাছে রেশম কাপড়ে জাকার তাঁত দিয়ে বোনা জাকারের একটি প্রতিকৃতি ছিল, যা তৈরি করতে ২৪ হাজার ছিদ্রিত কার্ড লেগেছিল। সম্পূর্ণ পরিগণনামূলক উপায়ে কিন্তু যন্ত্র দিয়ে তৈরি এই কাপড়ে বোনা প্রতিকৃতি ব্যাবেজকে অনুপ্রাণিত করে। তিনি ১৮২২ সালে অতীতের তুলনায় অনেক বেশি উন্নত একটি ব্যবধান ইঞ্জিন নকশা করেন ও এটি আংশিকভাবে নির্মাণ করতে সক্ষম হন।
১৮৩২ সালে ব্যাবেজ একটি বিশ্লেষণী যন্ত্রের বিস্তারিত খুঁটিনাটি ব্যাখ্যা সংবলিত একটি নকশা প্রণয়ন করেন। এই যন্ত্রটি ছিদ্রিত কার্ড দিয়ে পূর্বলিখন বা প্রোগ্রাম করা যেত, উপাত্তগুলিকে একটি যান্ত্রিক স্মৃতিতে সংরক্ষণ করা যেত এবং এমনকি একটি মুদ্রণযন্ত্রেরও ব্যবস্থা ছিল এটিতে। যদিও ব্যাবেজের জীবদ্দশাতে এই যন্ত্রটি নির্মাণ করা হয়নি, এটিতে আধুনিক কম্পিউটার যন্ত্রের বেশিরভাগ ধারণাই রূপ পেয়েছিল।
১৮৪৩ সালে ইংরেজ গণিতবিদ অ্যাডা লাভলেস ব্যাবেজের ইতালীয় অনুসারী মেনাব্রেয়া'র রচিত একটি গ্রন্থের (যা ছিল ইতালিতে ব্যাবেজের দেয়া একটি বক্তৃতার ইতালীয় অনুলিখন) ওপর বিস্তারিত মন্তব্য প্রকাশ করেন। অ্যাডা ছিলেন কম্পিউটিং বিষয়ে প্রথম কারিগরি লেখক। এছাড়া লাভলেস বিশ্বের সর্বপ্রথম পরিগণক পূর্বলেখ তথা কম্পিউটার প্রোগ্রাম রচনা করেন।
১৮৪৪ সালে মার্কিন উদ্ভাবক স্যামুয়েল মোর্স তড়িচ্চুম্বকীয় টেলিগ্রাফ বা দূরলিখন যন্ত্রের কার্যপদ্ধতি জনসমক্ষে প্রদর্শন করেন। তিনি ওয়াশিংটন থেকে বাল্টিমোর পর্যন্ত একটি বার্তা পাঠাতে সক্ষম হন। মোর্সের টেলিগ্রাফ যন্ত্রের মাধ্যমে একই সাথে বৈদ্যুতিক উপাত্ত প্রেরণ ও বিন্দু ও রেখার মাধ্যমে দ্বি-আঙ্কিক (বাইনারি) সংকেতের ব্যবহার করা এক নতুন যুগের সূচনা হয়।
১৮৫০ সালে ফরাসি গণিতবিদ আমেদে মানাইম বিশ্বের প্রথম স্লাইড রুল বা চলমান মাপকাঠি উদ্ভাবন করেন। ১৯৭০-এর দশকে স্বল্পমূল্যের ইলেকট্রনীয় গণনাযন্ত্র (ইলেকট্রনিক ক্যালকুলেটর) বাজারে আসার আগ পর্যন্ত এই চলমান মাপকাঠি প্রকৌশলী ও বিজ্ঞানীদের জন্য একটি অবশ্যপ্রয়োজনীয় সরঞ্জাম ছিল।
১৮৫৪ সালে জর্জ বুল দ্য লজ অভ থট (The Laws of Thought) নামের একটি বই প্রকাশ করেন, যেখানে তিনি বর্তমানে বুলিয়ান বীজগণিত নামে পরিচিত ধারণাটি ব্যাখ্যা করেন। কম্পিউটার প্রোগ্রামের কর্মসম্পাদনকে নিয়ন্ত্রণকারী শাখা-বিবৃতি ও লুপ-বিবৃতিগুলির জন্য বুলিয়ান অপারেটরগুলি অত্যাবশ্যক।
১৮৭০ সালে ফরাসি টেলিগ্রাফ প্রকৌশলী ও উদ্ভাবক এমিল বোদো (Émile Baudot) ফরাসি বর্ণমালা (তথা যেকোন লাতিন বর্ণমালার জন্য) ৫ বিটের একটি লিখনচিহ্ন সমষ্টি (ক্যারেকটার সেট) উদ্ভাবন করেন যা পরবর্তীতে "বোদো সংকেত" নামে খ্যাতি লাভ করে। এতে প্রতিটি বর্ণকে ৫ বিটের একটি সংকেত দিয়ে প্রতিনিধিত্ব করা হত। বোদো সংকেত ব্যবস্থাটিকে পরবর্তীতে "১ নং আন্তর্জাতিক টেলিগ্রাফ বর্ণমালা" নাম দেওয়া হয়। এটিই আধুনিক আসকি লিখনচিহ্ন সমষ্টি বা ক্যারেকটার সেটের পূর্বসূরী। বোদো'র টেলিগ্রাফ যন্ত্রটিতে ৫টি পিয়ানোর চাবির মত চাবি ছিল, যেগুলি টিপে টিপে ৫ বিটের একেকটি ক্যারেকটার বা লিখনচিহ্ন প্রেরণ করা যেত। বর্তমানে কোন টেলিযোগাযোগ ব্যবস্থাতে সংকেত স্থানান্তরের হারের একককে বোদো'র নামানুসারে বড (Baud সংক্ষেপে Bd.) নামে ডাকা হয়।
১৮৮৪ সালে মার্কিন উদ্ভাবক উইলিয়াম সিউয়ার্ড বারোজ তার প্রথম যোজনযন্ত্রটিকে বাজারজাত করেন। এই ঘটনা থেকেই গণনাযন্ত্র (ক্যালকুলেটর) ও পরিগণক যন্ত্র (কম্পিউটার) নির্মাণের ব্যবসা শুরু হয়।
১৮৯০ সালে মার্কিন উদ্ভাবক হারম্যান হলারিথ ছিদ্রিত কার্ড সারণিকার যন্ত্র (punched card tabulator) উদ্ভাবন করেন। এই যন্ত্রের মাধ্যমে মার্কিন সরকার অভূতপূর্ব সময়ের মধ্যে ১৮৯০ সালের আদমশুমারি বা লোকগণনা সম্পাদন করতে সক্ষম হয়।
১৮৯৬ সালে হলারিথ "ট্যাবুলেটিং মেশিন কোম্পানি" (Tabulating Machine Company) নামের একটি ব্যবসা প্রতিষ্ঠান প্রতিষ্ঠা করেন। এটি পরবর্তীতে ১৯১১ সালে "কম্পিউটিং, ট্যাবুলেটিং অ্যান্ড রেকর্ডিং কোম্পানি" (Computing, Tabulating and Recording Company) নাম ধারণ করে। ১৯২৪ সালে এর নাম বদলে রাখা হয় ইন্টারন্যাশনাল বিজনেস মেশিনস (International Business Machines), সংক্ষেপে "আইবিএম" (IBM)।
২০শ শতক
১৯৩০-এর দশকে ক্যুর্ট গ্যোডেল, আলোনজো চার্চ, এমিল পোস্ট এবং অ্যালান টুরিংয়ের লেখা বেশ কিছু উল্লেখযোগ্য গবেষণাপত্রের প্রেক্ষিতে উচ্চশিক্ষায়তনিক ক্ষেত্র বা জ্ঞানের একটি শাখা হিসেবে স্বয়ংক্রিয় যন্ত্রভিত্তিক গণনা তথা আধুনিক যান্ত্রিক পরিগণন ক্ষেত্রটির যাত্রা শুরু হয়। উপর্যুক্ত বিজ্ঞানীরা যান্ত্রিক পরিগণনের গুরুত্ব অনুধাবন করেন এবং তাত্ত্বিক দৃষ্টিকোণ থেকে যান্ত্রিক পরিগণনের সংজ্ঞা, প্রকৃতি, সীমা, ইত্যাদির নিখুঁত গাণিতিক ভিত্তি প্রদানের চেষ্টা করেন। ঐ সময় বিভিন্ন প্রতিষ্ঠানে বিপুল পরিমাণ ব্যবসায়িক হিসাবনিকাশ ও অন্যান্য জটিল ধরনের হিসাব-নিকাশ সম্পাদন করার জন্য সর্বদা পূর্ব থেকে নির্দিষ্ট পদ্ধতি অনুসরণ করে, ধাপে ধাপে, অনেকটা যন্ত্রের মতো করে, বিভিন্ন গাণিতিক সমীকরণ বা অপেক্ষকের (ফাংশনের) সমাধান করা হত, যে প্রক্রিয়ার নাম ছিল পরিগণন (ইংরেজি ভাষায় Computing কম্পিউটিং )। যেসব পেশাদার ব্যক্তি এই পরিগণন ক্রিয়া সম্পাদন করত, তাদেরকে "পরিগণক" (Computer কম্পিউটার) বলা হত। অর্থাৎ ২০শ শতকের প্রথমার্ধে "কম্পিউটার" পরিভাষাটি দিয়ে ইংরেজিভাষী বিশ্বে পেশাদার মানব পরিগণকদেরকে বোঝানো হত। এই কারণে প্রথম দিককার সম্পূর্ণ স্বয়ংক্রিয় ইলেকট্রনীয় কম্পিউটারগুলির নামের শেষে AC বর্ণদ্বয় যোগ করা হত, যার অর্থ "অটোম্যাটিক কম্পিউটার" (Automatic Computer) অর্থাৎ "স্বয়ংক্রিয় পরিগণক (যন্ত্র)"।
১৯৪০-এর দশকে দ্বিতীয় বিশ্বযুদ্ধের প্রারম্ভে মার্কিন ও ব্রিটিশ সেনাবাহিনী পেশাদার মানুষ নয়, বরং স্বয়ংক্রিয় পরিগণক যন্ত্রভিত্তিক কোনও ব্যবস্থাকে কাজে লাগিয়ে কীভাবে ক্ষেপণাস্ত্র নিক্ষেপ ও নৌচালনা সংক্রান্ত গণনার সারণিগুলি আরও দ্রুত সমাধান করা যায় এবং প্রতিপক্ষ সেনাবাহিনীর গুপ্ত গাণিতিক সঙ্কেতের মর্মার্থ উদ্ঘাটন করা যায়, সে ব্যাপারে আগ্রহী হয়ে ওঠে। তারা আঙ্কিক ইলেকট্রনীয় পরিগণকযন্ত্র (ডিজিটাল ইলেকট্রনিক কম্পিউটার) নকশাকরণ ও নির্মাণের বিভিন্ন প্রকল্প হাতে নেয়। এদের মধ্যে শুধুমাত্র একটিমাত্র প্রকল্প যুদ্ধের আগে সমাপ্ত হয়, যা ছিল ইংল্যান্ডের ব্লেচলি পার্ক স্থানে অবস্থিত অত্যন্ত গোপন একটি প্রকল্প, যাতে অ্যালান টুরিংয়ের প্রদত্ত পদ্ধতিসমূহ অনুসরণ করে জার্মান "এনিগমা" নামক গুপ্তসঙ্কেত ব্যবস্থাটিকে সমাধান করা হয়।
ঐ সব প্রকল্পে অংশগ্রহণকারী বহু ব্যক্তি ১৯৫০-এর দশকের শুরুর দিকে পরিগণক যন্ত্র তথা কম্পিউটার নির্মাণ প্রতিষ্ঠান শুরু করেন। ১৯৫০-এর দশকের শেষের দিকে পাশ্চাত্যের বিশ্ববিদ্যালয়গুলিতে এই নতুন বিষয়ের জন্য পাঠ্যক্রম চালু করা হয়। ১৯৪০-এর দশকে জ্ঞানের এই শাখাটির নাম ছিল "স্বয়ংক্রিয় পরিগণন" (Automatic Computation)। ১৯৫০-এর দশকে এর নাম ছিল "তথ্য প্রক্রিয়াজাতকরণ" (Information processing)। ১৯৬০-এর দশকে যখন বিশ্ববিদ্যালয় ও উচ্চশিক্ষাক্ষেত্রে এটি স্থিতিশীল অবস্থানে আসে, তখন এটিকে মার্কিন যুক্তরাষ্ট্র তথা উত্তর আমেরিকাতে ইংরেজি ভাষায় "কম্পিটার সায়েন্স" ("Computer Science") এবং ইউরোপে "ইনফর্ম্যাটিক্‌স" (যেমন ফরাসি "Informatique" আঁফর্মাতিক) নামে ডাকা শুরু হয়। বাংলায় একে "পরিগণক বিজ্ঞান" বা "কম্পিউটার বিজ্ঞান" বলা হয়।
১৯৮০-র দশকে এসে বিশ্ববিদ্যালয়ে অধীত পরিগণক বিজ্ঞান তথা কম্পিউটার বিজ্ঞানের পাশাপাশি বেশ কিছু সংশ্লিষ্ট ক্ষেত্র পরিলক্ষিত হয়, যেগুলি হল তথ্যবিজ্ঞান (Informatics), পরিগণনামূলক বিজ্ঞান (Computational science), পরিগণক প্রকৌশল (Computer engineering) বা পরিগণক যন্ত্রাংশসামগ্রী প্রকৌশল (Hardware engineering), সফটওয়্যার (নির্দেশনাসামগ্রী) প্রকৌশল (Software engineering), তথ্য ব্যবস্থা (Information systems) এবং তথ্য প্রযুক্তি (Information technology)। ১৯৯০-এর দশকে এসে এই বিভিন্ন আন্তঃসম্পর্কিত ক্ষেত্রগুলিকে ইংরেজি ভাষায় "কম্পিউটিং" (Computing) নামে ডাকা শুরু হয়, যাকে বাংলায় "পরিগণন" বলা হয়।
আবদুল মালিক ইবনে মারওয়ান
আবদুল মালিক ইবনে মারওয়ান (عبد الملك بن مروان ‘Abd al-Malik ibn Marwān, ৬৪৬ – ৮ অক্টোবর ৭০৫) ছিলেন ৫ম উমাইয়া খলিফা। তিনি ৬৪৬ খৃস্টাব্দে হেজাজের মদিনা শহরে জন্মগ্রহণ করেন। তার পিতা মারওয়ান বিন হাকাম তাকে উত্তরাধিকারী হিসেবে নির্বাচিত করে যাওয়ায় তিনি ৬৮৫ সালে উমাইয়া বংশের পঞ্চম খলিফা হিসেবে অধিষ্ঠিত হন। আবদুল মালিক সুশিক্ষিত ছিলেন এবং তার শাসনামলে বেশ কিছু রাজনৈতিক সমস্যার পরও তিনি শাসক হিসেবে সফল ছিলেন।
খলিফা আব্দুল মালিক রাস্টকে আরবিয়করন কতে কি কি পদখেপ করেছিলেন বর্ণনা কর
খলিফা আব্দুল মালিক বিন মারওয়ান তার বিচক্ষণতা ও কঠোরতার মাধ্যমে উমাইয়া সাম্রাজ্যকে নিয়ন্ত্রণ করে একটি দৃঢ় রূপ প্রদান করেছিলেন। আসন্ন বিপদকে নস্যাৎ করে উমাইয়া বংশের ভিত্তিকে সুদৃঢ় করায় তাকে রাজেন্দ্র (Father of Kings) বলা হয়ে থাকে। পি. কে. হিট্টি আবদুল মালিকের রাজত্বকাল সম্পর্কে বলেন, "আব্দুল মালিকের সময় দামেস্কের এই রাজবংশ শৌর্যবীর্য ও গৌরবের চরম শিখরে আরোহণ করে।"
সিংহাসনে অধিষ্ঠিত হবার পর আব্দুল মালিক বিভিন্ন বিদ্রোহ দমনের মাধ্যমে সাম্রাজ্যে শান্তি প্রতিষ্ঠা করেন। তিনি ৬৮৭ সালে আল মুখতারের বিদ্রোহ দমনের মাধ্যমে অনারব মুসলমান ও ইরাকবাসী আরব মুসলমানদের বিদ্রোহ দমন করেন। ৬৮৯ সালে আমর বিন সাঈদ নিজেকে খলিফা হিসেবে দাবী করলে তিনি তাকে কৌশলে রাজপ্রাসাদে ডেকে নিয়ে হত্যা করেন। পরবর্তীতে তিনি মুসয়াব, আবদুল্লাহ বিন যোবায়ের ও খারেজীদের বিদ্রোহ দমন করেন। তারপর তিনি কায়রোয়ানের কার্থেজ ও বার্কা অধিকারের মাধ্যমে উমাইয়া বংশের হৃত রাজ্য পুনরুদ্ধার করেন। তারপর রোমান সাম্রাজ্যের আর্মেনিয়া,সাইপ্রাস ও এশিয়া মাইনরের বিস্তৃত অঞ্চল অধিকার করেন।
আব্দুল মালিক ইবনে মারওয়ানের শাসনামলের উল্লেখযোগ্য কৃতিত্ব
আব্দুল মালিক সংস্কারের মাধ্যমে প্রশাসনে আমূল পরিবর্তন ঘটান। তিনি শাসনব্যবস্থাকে আরবীয়করণের মাধ্যমে আরবীয় জাতীয়তাবাদের বিকাশ ঘটান। ফলে অনারবদের উপর আরবদের প্রাধান্য প্রতিষ্ঠিত হয়। প্রশাসনের সকল ক্ষেত্রে এবং শিক্ষা প্রতিষ্ঠানে তিনি আরবী ভাষা র ব্যবহার নিশ্চিত করেন। এ সময় সকল দলিল-দস্তাবেজ ও নথিপত্রে আরবী ভাষা র প্রচলন ঘটে। তিনি নথিপত্রগুলো সংরক্ষণের জন্য দিওয়ানুর রাসায়েল নামক একটি আলাদা বিভাগ তৈরি করেন। আব্দুল মালিকের অনুমতিতে ইরাকের গভর্নর হাজ্জাজ বিন ইউসুফ নোকতা ও হরকতের প্রচলনের মাধ্যমে আরবী ভাষা পড়ার অসুবিধা দূরীভূত করেন। এছাড়াও আব্দুল মালিক ইরাকের গভর্নর হাজ্জাজ বিন ইউসুফে র পরামর্শে অর্থনৈতিক সংকট নিরসনের জন্য অর্থনৈতিক ব্যবস্থায় মৌলিক পরিবর্তন আনেন। এছাড়া তিনি খাল খনন, জলভূমি ও অনাবাদি জমি চাষ এবং জলসেচের ব্যবস্থা করে কৃষিক্ষেত্রে উন্নতি সাধন করেন।  শাসন পরিচালনায় তার কৃতিত্ব সম্পর্কে ১৪ শতকের মুসলিম ইতিহাসবিদ ইবনে খালদুন বলেন, "আবদুল মালিক ইবনে মারওয়ান হলেন অন্যতম মহান আরব ও মুসলিম খলিফা। রাষ্ট্রীয় কাজে তিনি আমীরুল মুমিনীন উমর ইবনুল খাত্তাব রা. এর পদাঙ্ক অনুসরণ করেন।
আরবীয় ইসলামী মুদ্রা প্রচলনে আব্দুল মালিকের অসামান্য কৃতিত্ব: আব্দুল মালিক প্রথমবারের মত মুসলিম বিশ্বে আরবী মুদ্রা চালু করেন। ৬৯৬ খ্রিস্টাব্দে তিনি সম্পূর্ণ আরবি অক্ষরযুক্ত দিনার (স্বর্ণমুদ্রা), দিরহাম (রৌপ্যমুদ্রা) ও ফালূস (তাম্রমুদ্রা) প্রচলন করেন।
মুসআব রহ. আব্দুল মালিকের প্রচলিত দিনারের বর্ণনা দিতে গিয়ে বলেনঃ দিনারের উপর আব্দুল মালিক একদিকে قُلْ هُوَ اللهُ اَحَدٌ  খোদাই করেন আর অপর দিকে  لا اله الا الله  নকশা করেন। দিনারের চারদিকে চান্দীর একটি গোল বৃত্ত ছিল। এ বৃত্তের উপর ভাগে মুদ্রা প্রস্তুতকারী সরকারী কারখানা ও শহরের নাম এবং বহিরাংশে অর্থাৎ বৃত্তের চতুর্দিকে محمد الر سول الله ارسله بالهدى ودين الحق  লিখা ছিল।
আসকারী কর্তৃক রচিত আওয়ায়েল গ্রন্থে রয়েছেঃ প্রথমে মুদ্রার হস্তাক্ষরে قُلْ هُوَ اللهُ اَحَدٌ, অপর দিকে নবী সাল্লাল্লাহু আলাইহি ওয়া সাল্লামের নাম, আর তারিখ লিখা থাকতো। এ প্রথা মুসলমানদের মধ্যে সর্বপ্রথম আব্দুল মালিক বিন মারওয়ানই চালু করেন। তবে প্রথম দিকে তার সাম্রাজ্যের নিজস্ব কোনো মুদ্রার প্রচলন ছিল না; বরং বাইজেন্টাইন সাম্রাজ্যের খ্রিস্টান দের মুদ্রাই তার রাজ্যে চলতো। তিনি খ্রিস্ট মুদ্রার উপর ইসলামের তাওহীদ ও রিসালাতে র বাণী লিখার কারণে একদিন রোম সম্রাট এ মর্মে চিঠি লিখলেন যে, আপনি আমাদের মুদ্রায় হস্তাক্ষরে আপনার নবীর (সাল্লাল্লাহু আলাইহি ওয়া সাল্লাম) নাম লিখার প্রথা বর্জন করুন, অন্যথায় দিনারে আমি এমন কিছু লিখবো যা দ্বারা আপনারা মর্ম পীড়নে ভুগবেন। কারণ আপনাদের কাজে আমরা কষ্ট পাচ্ছি। আব্দুল মালিক তখন খালিক বিন ইয়াযিদ বিন মুআবিয়াকে পরামর্শের জন্য ডাকলেন। সে সব শুনে বললো, আপনার সাম্রাজ্যে খ্রিস্ট মুদ্রা প্রবেশের পথ বন্ধ করে দিন, নিজে মুদ্রার প্রবর্তন করুন আর মুদ্রায় হস্তাক্ষরের পরিবর্তে লিখাগুলো খোদাই করে দিন। তিনি এ পরামর্শ মোতাবেক ৭৫ হিজরী মোতাবেক ৬৯৬ খ্রিস্টাব্দে নিজস্ব দিনার তৈরি করেন। এর ফলে বাইজেন্টাইন সাম্রাজ্যের সাথে মুসলিমদের যুদ্ধ বেঁধে যায়। বাইজেন্টাইন রা ৬৯২ সালে সেবাস্টোপলিসের যুদ্ধে পরাজিত হয়। এরপর ইসলামি মুদ্রা মুসলিম বিশ্বের একমাত্র মুদ্রা হিসেবে গণ্য করা হয়। সমগ্র সাম্রাজ্যে অভিন্ন আরবী মুদ্রার প্রচলনের কারণে নির্বিঘ্নে ব্যবসায় বাণিজ্য পরিচালনার সুযোগ সৃষ্টি হয়।
শিক্ষা ও সংস্কৃতির প্রচার-প্রসারে আব্দুল মালিকের কৃতিত্ব: আব্দুল মালিক শিক্ষা ও সংস্কৃতির একনিষ্ঠ পৃষ্ঠপোষক ছিলেন। তিনিই প্রথম শিক্ষা-প্রতিষ্ঠান নির্মাণের উদ্যোগ নেন এবং তার প্রসারে যথাযথ পদক্ষেপ গ্রহণ করেন। আব্দুল মালিকের শাসনামলে কুফা, বসরা ও দামেস্ক শিক্ষা প্রতিষ্ঠান ও সংস্কৃতির কেন্দ্রস্থলে পরিণত হয়। তিনি নিজেও অত্যন্ত জ্ঞানী ব্যক্তি ছিলেন। ইমাম শাবী তার সম্পর্কে বলেছেন, “যে আমার সাহচর্য লাভ করেছে, সে-ই আমার জ্ঞান ও প্রজ্ঞার কাছে লা-জওয়াব হয়েছে। আর আমি আব্দুল মালিক বিন মারওয়ানের পান্ডিত্য ও প্রখর মেধার কাছে লা-জওয়াব হয়েছি। কারণ আমি তার সামনে কোনো হাদীস পেশ করলে তিনি অবশ্যই সে হাদীসের ব্যাখ্যা করতেন। আর কোনো বিষয়ে কবিতা আবৃত্তি করলে একই বিষয়ে তিনি আরও অধিক কবিতা পাঠ করতেন।” alt=কুব্বাতুস সাখরা (Dome of the Rock)|থাম্ব|196x196পিক্সেল|কুব্বাতুস সাখরা (Dome of the Rock) স্থাপত্য শিল্পে আব্দুল মালিকের কৃতিত্ব: আব্দুল মালিক জেরুজালেমে কুব্বাতুস সাখরা  (The Dome of the Rock) নির্মাণ করে মুসলিম স্থাপত্য শিল্পকে অনবদ্য রূপ দান করেছেন। এছাড়া তিনি বিভিন্ন শহরও নির্মাণ করেছেন। তবে কুব্বাতুস সাখরা'ই স্থাপত্য শিল্পের ক্ষেত্রে তার শ্রেষ্ঠ কীর্তি। কুব্বাতুস সাখরা অর্থ পাথরের উপর তৈরি করা গম্বুজ। ইসলামের নবী মুহাম্মাদ   যে পাথরের উপর পদচিহ্ন রেখে মিরাজে গিয়েছিলেন  সে পাথরটিকে কেন্দ্র করেই অষ্টকোণাকার এ স্মৃতিস্তম্ভটি তৈরি করা হয়েছিল। তবে এটি নির্মাণের পেছনে তার একটি বিশেষ উদ্দেশ্য ছিল। সে সময়  মক্কা ও মদিনা আব্দুল্লাহ বিন যোবায়েরের অধীনে থাকায় জেরুজালেমে হজ্জ পালনের উদ্দেশ্যে তিনি এ ভবনটি নির্মাণ করেন।
আব্দুল মালিক ইবনে মারওয়ানের মৃত্যু
খলিফা আব্দুল মালিকের ধারণা ছিল তিনি রমজান মাসে মারা যাবেন। রমজান মাসে তার মধ্যে এক ধরনের আতঙ্ক কাজ করতো। এ মাস চলে গেলে তার অন্তর প্রশান্ত হতো। হযরত সা'লাবা বলেন, "আব্দুল মালিক বলতো, আমি রমযানে জন্মগ্রহণ করেছি, রমযানে মায়ের দুধ ছেড়েছি,  রমযানে কুরআন মাজীদ শেষ করেছি, রমযানে বালেগ হয়েছি, রমযানে উত্তরাধিকার মনোনীত হয়েছি, রমযানে খিলাফত পেয়েছি আর রমযানেই মৃত্যুবরণ করবো।”
তিনি রমজান মাসে নয়, বরং শাওয়াল মাসে মৃত্যুবরণ করেছিলেন। দিনটি ছিল ৭০৫ সালের ৮ অক্টোবর। আব্দুল মালিকের মৃত্যুর পর তার পুত্র আল-ওয়ালিদ উমাইয়া সিংহাসনে আরোহণ করেন।
আব্দুল মালিক ইবনে মারওয়ান সম্পর্কে মুসলিম লেখক ও ঐতিহাসিকদের মূল্যায়ন
আব্দুল মালিক ইবনে মারওয়ান একদিকে শাসনব্যবস্থা, বিচারব্যবস্থা, অর্থব্যবস্থা, কৃষিব্যবস্থা, যোগাযোগ ব্যবস্থা ইত্যাদি ক্ষেত্রে ব্যপক উন্নতি সাধন করলেও অপরদিকে তার সাম্রাজ্যকে সুদৃঢ় করার লক্ষ্যে ভিন্ন মত ও পথের লোকদের উপর ব্যপক জেল-জুলুম, নির্যাতন-নিপীড়ন করেছেন। বিশেষত তার শাসনামলে ইরাক এবং পূর্বাঞ্চলের গভর্নর হিসেবে হাজ্জাজ বিন ইউসুফকে নিয়োগ দিয়েছিলেন; যে আব্দুল মালিকের শাসনকে পোক্ত করার জন্য বহু সাহাবীসহ অসংখ্য বিজ্ঞ-প্রাজ্ঞ ইসলামী স্কলারদেরকে হত্যা করেছে, বন্দী করে নির্যাতন করেছে। তাই মুসলিম লেখক ও ঐতিহাসিকগণ আব্দুল মালিকের ভালো কাজের প্রশংসা যেমন করেছেন তেমনি তার জুলুম ও নির্যাতনের সমালোচনাও করেছেন। নিচে তাদের কিছু মূল্যায়ন উল্লেখ করা হল:
উবায়দা বিন রাব্বাহ আল গাসসানী বলেনঃ আব্দুল মালিক খলীফা হওয়ার পর উম্মে দারদা তাঁকে বললেন,“আমি তোমাকে দেখেই বুঝেছিলাম তুমি একদিন বাদশাহ হবে।” তিনি জিজ্ঞেস করলেন,“কীভাবে বুঝেছিলেন ?” তিনি বললেন,“তোমার চেয়ে বাগ্মী আর চিন্তাশীল আর দেখিনি।”
ইমাম শাবী বলেন,“যে আমার সাহচর্য লাভ করেছে, সে-ই আমার জ্ঞান ও প্রজ্ঞার কাছে লা জওয়াব হয়েছে। আর আমি আব্দুল মালিক বিন মারওয়ানের পান্ডিত্য ও প্রখর মেধার কাছে লা জওয়াব হয়েছি। কারণ আমি তার সামনে কোনো হাদীস পেশ করলে তিনি অবশ্যই সে হাদীসের ব্যাখ্যা করতেন। আর কোনো বিষয়ে কবিতা আবৃত্তি করলে একই বিষয়ে তিনি আরও অধিক কবিতা পাঠ করতেন।”
ইমাম যাহাবী বলেন, “তিনি যাঁদের কাছে হাদীস শুনেছেন তারা হলেন – উসমান,আবু হুরায়রা,আবু সাঈদ, উম্মে সালমা,বুরায়দা,ইবনে উমর আর মুআবিয়া প্রমুখ। আর যারা তার থেকে বর্ণনা করেছেন তারা হলেন – উরওয়া,খালিদ বিন মিদাদ,রাজা বিন হায়া,যহুরী,ইউনুস বিন মায়সারা,রবীআ বিন ইয়াযিদ, ইসমাঈল বিন উবায়দুল্লাহ,জারীর বিন উসমান প্রমুখ।
উবাদা বিন লাবনী বলেছেনঃ এক ব্যক্তি ইবনে উমরকে জিজ্ঞেস করলেন,“আপনি কুরাইশদের মধ্যে বয়ঃবৃদ্ধ হয়ে গেছেন। আপনার ইন্তেকালে পর আমরা মাসয়ালা মাসায়েল কাকে জিজ্ঞেস করবো ?” তিনি বললেন,“মারওয়ানের ছেলে ফকীহ, তাঁকে তোমরা জিজ্ঞেস করবে।”
আবু হুরায়রা এর গোলাম সুহায়েম বলেন,“তরুণ আব্দুল মালিক আবু হুরায়রার কাছে এলে তিনি বললেন,এ যুবক একদিন আরবের বাদশাহ হবেন।”
হযরত নাফে বলেন,“আমি মদীনায় আব্দুল মালিক বিন মারওয়ানের চেয়ে অধিক কূটবুদ্ধিসম্পন্ন যুবক,চালাক, ইবাদতকারী,আইনবিদ,কুরআন ও হাদীসের জ্ঞানভান্ডার সমৃদ্ধ ব্যক্তি আর দেখিনি।”
আবুয যানাদ বলেছেন, “মদীনার ফকীহগণ হলেন -সাঈদ বিন মুসায়্যাব,আব্দুল মালিক বিন মারওয়ান, উরওয়া বিন যুবায়ের আর ফাবিযা বিন ওযীব।”
বাকার বিন আব্দুল্লাহ মাযানী বলেনঃ ইউসুফ নামের এক ইহুদী মুসলমান হোন। কুরআন শরীফ তিলাওয়াতের ক্ষেত্রে তার মধ্যে প্রবল আগ্রহ সর্বদা বিদ্যমান থাকতো। একদিন তিনি আবদুল মালিকের বাড়ির পাশ দিয়ে যাওয়ার সময় উচ্চ কণ্ঠে বললেন, “এ বাড়ির মালিকের কাছ থেকে উম্মতে মুহাম্মাদিয়া প্রবল অত্যাচারের শিকার হবে।” এ কথা শুনে আমি বললাম, “কতদিন পর্যন্ত তা চলবে?” তিনি বললেন, “যতক্ষণ পর্যন্ত খুরাসান থেকে কালো পতাকাধারী না আসবে।”
ইয়াহইয়া গাসসানী বললেন, “মুসলিম বিন উকবা মদীনায় প্রবেশ করলে আমি মসজিদে নববীতে আব্দুল মালিকের সামনে গিয়ে বসলাম। তিনি আমাকে জিজ্ঞেস করলেন,“তুমি কি এ বাহিনীর অন্তর্ভুক্ত ?” আমি বললাম,“হ্যাঁ।” তিনি বললেন,“দুর্ভাগা,তুমি কি জানো না, তোমরা এমন এক জাতির সঙ্গে লড়াই করতে এসেছো যারা ইসলামের প্রথম সন্তান,তারা রাসূলুল্লাহ সাল্লাল্লাহু আলাইহি ওয়া সাল্লামের সাহাবী আর তিনি (সাল্লাল্লাহু আলাইহি ওয়া সাল্লাম) তাদেরকে অন্তর দিয়ে ভালোবাসতেন। যদি দিনে তাদের কাছে যাও তবে তারা রোযাদার, রাতে গেলে দেখবে তাহাজ্জুদের নামাযে মশগুল। মনে রেখো,পৃথিবীর সবাই মিলে যদি তাদের হত্যা করতে চায়, আল্লাহ তাআলা তাদের জাহান্নামে নিক্ষেপ করবেন।” আব্দুল মালিক খিলাফতে তখতে আসীন হয়ে হাজ্জাজের নেতৃত্বে তাদের প্রতি সেনাবাহিনী পাঠায় আর ইবনে যুবায়েরকে হত্যা করা হয়।
আব্দুর রহমান বিন আবু বকর বলেছেন, “যখন খিলাফত আব্দুল মালিকের হাতে গিয়ে পৌছে, ঠিক তখন কুরআন শরীফ তার কোলে ছিল। সে তা বন্ধ করে বললো – এটাই হলো তোমার শেষ সাক্ষাত।”
ইমাম মালিক বলেনঃ আমি ইয়াহইয়া বিন সাঈদের কাছে শুনেছি, আব্দুল মালিক বিন মারওয়ান যোহর আর আসরের মধ্যবর্তী সময় থেকে আসর পর্যন্ত আরও দুইজনকে নিয়ে মসজিদে নামায আদায় করেন। সাঈদ বিন মুসায়্যাবকে কেউ জিজ্ঞেস করলো,“এরা তিনজন তো নামায পড়ছে, আমরাও যদি উক্ত সময়ে নামায পড়ি তবে কোনো ক্ষতি হবে না তো?” তিনি বললেন, “বেশি বেশি নামায পড়া আর অধিক রোযা রাখার নাম ইবাদত নয়। দ্বীন নিয়ে গবেষণা ও চিন্তাশীলতা এবং গুনাহ’র কাজ থেকে বেঁচে থাকার নাম ইবাদত।”
মুসআব বিন আব্দুল্লাহ বলেছেন, “ইসলামের মধ্যে সর্বপ্রথম তার নাম আব্দুল মালিক বিন মারওয়ান রাখা হয়েছে।”
জীববিজ্ঞানের ইতিহাস
প্রাচীনকালে জীববিজ্ঞান
প্রাচীন মানুষ তার জীবন সংগ্রামে টিকে থাকার জন্য গাছপালা ও প্রাণীদের সম্পর্কে জ্ঞান লাভ করত৷ জীববিজ্ঞানের জ্ঞানের প্রথম ধারণা প্রাচীন মানুষের মাথায় আসে ১০০০০ বছর আগে। মানুষ প্রথম চাষাবাদ করা শুরু করে এবং পশুপাখিকে পোষ মানানো শুরু করে। সেখান থেকেই মূলত শুরু।
প্রাচীন সভ্যতা মেসোপটেমিয়া, মিশর, ভারতীয় উপমহাদেশ এবং চীন থেকে বিখ্যাত কিছু শল্যচিকিৎসক এবং প্রকৃ্তি বিজ্ঞানী সৃষ্টি হয়ে ছিলেন। যেমন- সুস্রুত এবং ঝ্যাং ঝনজিং। এদের নিজস্ব পৃথক দর্শন ছিল। তবে আধুনিক জীববিজ্ঞানের মূল এসেছে মূলত প্রাচীন গ্রীক দর্শন থেকে।
প্রাচীন চীনের সংস্কৃতি
প্রাচীন চীনারা জীববিজ্ঞানের বিভিন্ন ক্ষেত্রে ব্যাপক অগ্রগতি সাধন করেছিলেন যেমন ভেষজবিদ্যা, শরীরতত্ত্ব, রসায়ন,দর্শন ইত্যাদি। চীনা চিকিৎসাবিদ্যা মূলত ইয়িন এবং ইয়ান তত্ত্ব এবং পঞ্চ পর্যায়ের ওপর মূলত আবর্তিত হত। খ্রিষ্টপূর্ব চতুর্থ শতাব্দীতে জুয়াং জি এর মতো তাওবাদী দার্শনিকেরাও বিবর্তনবাদের ধারনাগুলো সমর্থন করেছিলেন।
প্রাচীন ভারতীয় ঐতিহ্য
চিকিৎসা পদ্ধতির অন্যতম একটি শাখা আয়ুর্বেদ এসেছে ভারতীয় সংস্কৃতির মূল বেদ এর একটি ভাগ অথর্ববেদ থেকে, যা খ্রিষ্ট পূ্র্ব প্রায় ১৫০০ সালেরও পূর্বে লেখা হয়ে ছিলো বলে ধারণা করা হয়। আয়ুর্বেদ শাস্ত্রের অন্যতম একজন পণ্ডিত সুশ্রুত রচিত সুশ্রুত সংহিতা প্রাচীন ভারতীয় চিকিৎসা বিজ্ঞানে ব্যাপক অবদান রাখেন। এই সকল গ্রন্থে ভ্রূণের ধারণা স্পষ্ট ভাবে দেওয়া হয়েছিলো এবং শল্যচিকিৎসারও বর্ণ্না পাওয়া যায়।
প্রাচীন গ্রীক ও রোমান ঐতিহ্য
দার্শনিক অ্যারিস্টটল ছিলেন তৎকালিন বিশ্বের সবচেয়ে প্রভাবশালী পণ্ডিতদের মধ্যে অন্যতম। তিনি প্রকৃ্তিকে বিশদভাবে পর্যবেক্ষণ করেন, বিশেষ ভাবে চারপাশের বিশ্বের গাছপালা ও প্রাণীর অভ্যাস এবং বৈশিষ্ট্য যা তিনি শ্রেণিবদ্ধকরণে যথেষ্ট অবদান রাখেন। তিনি প্রায় ৫৪০টি প্রাণীপ্রজাতিকে শ্রেণীবদ্ধ করেছেন এবং কমপক্ষে ৫০টি বিচ্ছিন্ন করেছেন । অ্যারিস্টটলের উত্তরসূরি থ্রিওফ্রাস্টাসও উদ্ভিদ বিদ্যা সম্পর্কে অনেক বই লিখেছিলেন। প্রকৃ্তপক্ষেই এই সময় জীববিজ্ঞানের ব্যাপক অগ্রগতি সাধিত হয়েছিলো। সেই সময়ের জীববিজ্ঞানে ব্যবহৃত অনেক নাম এখনও ব্যবহৃত হচ্ছে যেমন ফলের জন্য কার্পোস এবং বীজপত্রের জন্য পেরিকার্পিয়ন।
মধ্যযুগীয় এবং ইসলামী জ্ঞান
ইবনে-নাফিস, যিনি পালমোনারি এবং করোনারি সংবহন আবিষ্কার করেছিলেন। রোমান সাম্রাজ্যের পতনের ফলে প্রচুর জ্ঞান অদৃশ্য হয়ে যাওয়ার বা ধ্বংস হতে হয়েছিল, যদিও এই সময় এগুলো সংরক্ষণ করা সম্ভব হয়ে ছিল। বাইজান্টিয়াম এবং ইসলামী বিশ্বে গ্রীক রচনাগুলির অনেকগুলি আরবিতে অনুবাদ করা হয়েছিল এবং এরিস্টটলের অনেকগুলি রচনা সংরক্ষণ করা হয়েছিল। উচ্চ মধ্যযুগের সময়, কয়েকজন ইউরোপীয় পণ্ডিত যেমন বিঞ্জেনের হিলডগার্ড, আলবার্টাস ম্যাগনাস এবং ফ্রেডেরিক দ্বিতীয় প্রাকৃতিক ইতিহাস নিয়ে লিখেছিলেন।
রেনেসাঁ এবং প্রারম্ভিক আধুনিক বিকাশ
ইউরোপীয় রেনেসাঁ অনুভূতিক প্রাকৃতিক ইতিহাস এবং দেহবিজ্ঞানের উভয় ক্ষেত্রেই প্রসারিত আগ্রহ নিয়ে আসে। ১৫৩৩ সালে, আন্দ্রে ভেসালিয়াস তার দেহের মানব দেহবিজ্ঞান চিকিৎসা দে হিউম্যানি কর্পোরিস ফ্যাব্রিকায় পশ্চিমা চিকিৎসার আধুনিক যুগের উদ্বোধন করেছিলেন, যা মৃতদেহের বিচ্ছিন্নতার উপর ভিত্তি করে ছিল। ভেসালিয়াস ছিলেন একের পর এক অ্যানাটমিস্ট যিনি ধীরে ধীরে ফিজিওলজি এবং চিকিৎসার ক্ষেত্রে অভিজ্ঞতাবিদ্যার সাথে শিক্ষাব্রতত্ত্বকে প্রতিস্থাঅটো ব্রুনফেলস, হাইয়ানামাস বক এবং লিওনার্ট ফুকস বন্য গাছপালার উপর ব্যাপকভাবে লিখেছিলেন।
অ্যালব্র্যাচ্ট ডেরার এবং লিওনার্দো দা ভিঞ্চির মতো শিল্পীরা, প্রায়শই প্রকৃতিবিদদের সাথে কাজ করতেন, এছাড়াও তারা প্রাণী এবং মানুষের দেহের প্রতি আগ্রহী ছিলেন, বিশদভাবে ফিজিওলজি অধ্যয়ন করেছিলেন এবং শারীরবৃত্তীয় জ্ঞানের বিকাশে অবদান রেখেছিলেন। বিশেষত প্যারাসেলসাসের কার্যক্রমে আলকেমি এবং প্রাকৃতিক যাদুবিদ্যার ঐতিহ্যগুলিও জীবিত বিশ্বের জ্ঞানের দাবি তুলে ধরেছিল । জীবাণুবিদরা জৈব পদার্থকে রাসায়নিক বিশ্লেষণের অধীনে রেখেছিলেন এবং জৈবিক এবং খনিজ উভয় ফার্মাকোলজির সাথে উদারভাবে পরীক্ষা করেছিলেন।  এটি বিশ্ব দৃষ্টিভঙ্গিতে ( যান্ত্রিক দর্শনের উত্থান) বৃহত্তর পরিবর্তনের অংশ ছিল যা ১৭শতাব্দীতে অব্যাহত ছিল।
সপ্তদশ এবং আঠারো শতক
১৭ এবং ১৮শতকের বেশিরভাগ সময় জুড়ে প্রাকৃতিক ইতিহাসকে সিস্টেমাইজিং, নামকরণ এবং শ্রেণিবদ্ধকরণ। কার্ল লিনিয়াস ১৭৩৫সালে প্রাকৃতিক বিশ্বের জন্য একটি বেসিক টেকনোমি প্রকাশ করেছিলেন (যার বিভিন্নতা তখন থেকেই ব্যবহৃত হয়ে আসছে) এবং ১৭৫০ এর দশকে তার সমস্ত প্রজাতির বৈজ্ঞানিক নাম প্রবর্তন করেছিলেন। নতুন প্রজাতির আবিষ্কার ও বর্ণনা এবং নমুনাগুলির সংগ্রহ বৈজ্ঞানিক ব্যক্তিদের একটি আবেগ এবং উদ্যোক্তাদের জন্য লাভজনক উদ্যোগে পরিণত হয়েছিল; অনেক প্রকৃতিবিদ বৈজ্ঞানিক জ্ঞান এবং সাহসিকতার সন্ধানে বিশ্ব ভ্রমণ করেছিলেন।
১৭শতকের গোড়ার দিকে, জীববিজ্ঞানের মাইক্রো-ওয়ার্ল্ড সবে শুরু হয়েছিল। কয়েকজন লেন্সমেকার এবং প্রাকৃতিক দার্শনিক ষোড়শ শতাব্দীর শেষের থেকেই ক্রুড মাইক্রোস্কোপ তৈরি করে আসছিলেন এবং রবার্ট হুক তার নিজস্ব যৌগিক মাইক্রোস্কোপের সাহায্যে পর্যবেক্ষণের ভিত্তিতে সেমিনাল মাইক্রোগ্রাফিয়া প্রকাশ করেছিলেন১৬৬৫সালে। শেষ পর্যন্ত একক লেন্সের সাথে ২০০গুণ পর্যন্ত ম্যাগনিফিকেশন তৈরি হয়েছিল - বিজ্ঞানীরা শুক্রাণু, ব্যাকটিরিয়া , ইনফুসোরিয়া এবং মাইক্রোস্কোপিক জীবনের নিছক অদ্ভুততা এবং বৈচিত্র্য আবিষ্কার করেছিলেন।